title: Odluka (EU) 2021/2255 Europske središnje banke od 7. prosinca 2021. o odobrenju količine izdavanja kovanica u 2022. (ESB/2021/54)

text:
                  17.12.2021

                  HR

                  Službeni list Europske unije

                  L 454/19

         ODLUKA (EU) 2021/2255 EUROPSKE SREDIŠNJE BANKE
         od 7. prosinca 2021.
         o odobrenju količine izdavanja kovanica u 2022. (ESB/2021/54)
         IZVRŠNI ODBOR EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegov članak 128. stavak 2.,
         uzimajući u obzir Odluku ESB/ 2015/2332 Europske središnje banke od 4. prosinca 2015. o postupovnom okviru za odobravanje količine izdanja eurokovanica (ESB/2015/43) (1), a posebno njezin članak 2. stavak 9.,
         budući da:

                     (1)

                     Od 1. siječnja 1999. Europska središnja banka (ESB) ima isključivo pravo odobriti količine kovanica koje izdaju države članice čija je valuta euro (dalje u tekstu: „države članice europodručja“).

                     (2)

                     Devetnaest država članica europodručja podnijelo je ESB-u svoje zahtjeve za odobrenje količine eurokovanica koje će se izdati u 2022., dopunjene napomenama za pojašnjenje metodologije predviđanja. Neke od ovih država članica su također dostavile dodatne informacije koje se odnose na optjecajne kovanice, ako su te informacije raspoložive i ako ih dotične države članice smatraju važnim kako bi potkrijepile svoj zahtjev.

                     (3)

                     Budući da pravo država članica europodručja da izdaju eurokovanice ovisi o odobrenju ESB-a o količini izdanja, u skladu s člankom 3. Odluke (EU) 2015/2332 (ESB/2015/43), države članice europodručja ne smiju premašiti količine koje je odobrio ESB bez prethodnog odobrenja ESB-a. U skladu s člankom 2. stavkom 9. Odluke (EU) 2015/2332 (ESB/2015/43), budući da se ne zahtijeva izmjena tražene količine izdavanja kovanica, Izvršni odbor ovlašten je za donošenje ove odluke o odobrenju zahtjeva za odobrenje količine izdavanja kovanica u 2022. koje podnose države članice europodručja,

               DONIJELO JE OVU ODLUKU:

            Članak 1.
            Definicije
            Za potrebe ove Odluke, primjenjuju se definicije iz članka 1. Odluke (EU) 2015/2332 (ESB/2015/43).

            Članak 2.
            Odobrenje količine eurokovanica koja će se izdati 2022.
            ESB ovime odobrava količinu eurokovanica koju će izdati države članice europodručja u 2022. kako je navedeno u sljedećoj tablici:

                           Količina eurokovanica odobrena za izdanje u 2022.

                           Optjecajne kovanice

                           Numizmatičke kovanice

                           (nisu namijenjene za optjecaj)

                           Količina izdanja kovanica

                        (u milijunima EUR)

                        (u milijunima EUR)

                        (u milijunima EUR)

                        Belgija

                        32,00

                        1,00

                        33,00

                        Njemačka

                        371,00

                        212,00

                        583,00

                        Estonija

                        13,90

                        0,33

                        14,23

                        Irska

                        23,30

                        0,50

                        23,80

                        Grčka

                        101,70

                        0,62

                        102,32

                        Španjolska

                        159,80

                        30,00

                        189,80

                        Francuska

                        199,00

                        50,00

                        249,00

                        Italija

                        166,26

                        2,74

                        169,00

                        Cipar

                        10,40

                        0,01

                        10,41

                        Latvija

                        10,30

                        0,15

                        10,45

                        Litva

                        20,00

                        0,77

                        20,77

                        Luksemburg

                        11,50

                        0,40

                        11,90

                        Malta

                        7,40

                        0,40

                        7,80

                        Nizozemska

                        49,70

                        0,30

                        50,00

                        Austrija

                        66,00

                        166,01

                        232,01

                        Portugal

                        30,50

                        2,00

                        32,50

                        Slovenija

                        21,00

                        1,00

                        22,00

                        Slovačka

                        18,00

                        2,00

                        20,00

                        Finska

                        10,00

                        5,00

                        15,00

                        Ukupno

                        1 321,76

                        475,23

                        1 796,99

            Članak 3.
            Stupanje na snagu
            Ova Odluka stupa na snagu na dan kada su o njoj obaviješteni adresati.

            Članak 4.
            Adresati
            Ova je Odluka upućena državama članicama čija je valuta euro.

            Sastavljeno u Frankfurtu na Majni 7. prosinca 2021.

                  Predsjednica ESB-a

               Christine LAGARDE

            (1)  SL L 328, 12.12. 2015., str. 123.


title: Odluka Vijeća (EU) 2021/2250 od 14. prosinca 2021. o imenovanju članice i dvaju zamjenika članova Odbora regija, koje je predložila Republika Finska

text:
                  17.12.2021

                  HR

                  Službeni list Europske unije

                  L 453/88

         ODLUKA VIJEĆA (EU) 2021/2250
         od 14. prosinca 2021.
         o imenovanju članice i dvaju zamjenika članova Odbora regija, koje je predložila Republika Finska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedlog finske vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 10. prosinca 2019. donijelo Odluku (EU) 2019/2157 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (3)

                     Mjesto člana Odbora regija postalo je slobodno istekom nacionalnog mandata na temelju kojeg je za to mjesto predložena gđa Satu HAAPANEN.

                     (4)

                     Mjesto zamjenika člana Odbora regija postalo je slobodno istekom nacionalnog mandata na temelju kojeg je za to mjesto predložen g. Joonas HONKIMAA.

                     (5)

                     Finska vlada predložila je gđu Niinu RATILAINEN, predstavnicu lokalnog tijela koja ima izborni mandat lokalnog tijela Turun kaupunginvaltuuston jäsen (članica lokalne skupštine, Gradsko vijeće Turkua) kao članicu Odbora regija do kraja tekućeg mandata, koji istječe 25. siječnja 2025.

                     (6)

                     Mjesto zamjenika člana postat će slobodno imenovanjem gđe Niine RATILAINEN članicom Odbora regija.

                     (7)

                     Finska vlada predložila je sljedeće predstavnike lokalnih tijela koji imaju izborni mandat lokalnog tijela kao zamjenike članova Odbora regija do kraja tekućeg mandata, koji istječe 25. siječnja 2025.: g. Manua HUUHILOA, Kouvolan kaupunginvaltuuston jäsen (član lokalne skupštine, Gradsko vijeće Kouvole), i gđu Eeva-Liisu NIEMINEN, Tuusulan kunnanvaltuuston jäsen (članica lokalne skupštine, Gradsko vijeće Tuusule),

               DONIJELO JE OVU ODLUKU:

            Članak 1.
            Sljedeći predstavnici lokalnih tijela koji imaju izborni mandat imenuju se u Odbor regija do kraja tekućeg mandata, koji istječe 25. siječnja 2025.:

                        (a)

                        kao članica:

                                    —

                                    gđa Niina RATILAINEN, predstavnica lokalnog tijela koja ima izborni mandat lokalnog tijela Turun kaupunginvaltuuston jäsen (članica lokalne skupštine, Gradsko vijeće Turkua),

                              i

                        (b)

                        kao zamjenici članova:

                                    —

                                    g. Manu HUUHILO, Kouvolan kaupunginvaltuuston jäsen (član lokalne skupštine, Gradsko vijeće Kouvole),

                                    —

                                    gđa Eeva-Liisa NIEMINEN, Tuusulan kunnanvaltuuston jäsen (članica lokalne skupštine, Gradsko vijeće Tuusule).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 14. prosinca 2021.

                  Za Vijeće

                  Predsjednik

               G. DOVŽAN

            (1)  SL L 139, 27.5.2019., str. 13.

            (2)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).


title: Odluka Komisije оd 20. prosinca 2021. o financijskom upravljanju mehanizmom uzajamnog osiguranja uspostavljenim na temelju Uredbe (EU) 2021/695 Europskog parlamenta i Vijeća za djelovanja u okviru Sedmog okvirnog programa, Obzora 2020., Obzora Europa i programa Euratoma 2021/C 514 I/03

text:
                  21.12.2021

                  HR

                  Službeni list Europske unije

                  CI 514/6

         ODLUKA KOMISIJE
         оd 20. prosinca 2021.
         o financijskom upravljanju mehanizmom uzajamnog osiguranja uspostavljenim na temelju Uredbe (EU) 2021/695 Europskog parlamenta i Vijeća za djelovanja u okviru Sedmog okvirnog programa, Obzora 2020., Obzora Europa i programa Euratoma
         (2021/C 514 I/03)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (1), a posebno njezin članak 37. stavak 2.,
         uzimajući u obzir Uredbu Vijeća (Euratom) 2021/765 od 10. svibnja 2021. o uspostavi Programa za istraživanja i osposobljavanje Europske zajednice za atomsku energiju za razdoblje 2021.–2025. kojim se nadopunjuje Okvirni program za istraživanja i inovacije Obzor Europa te o stavljanju izvan snage Uredbe (Euratom) 2018/1563 (2), a posebno njezin članak 9. stavak 5.,
         budući da:

                     (1)

                     Mehanizam uzajamnog osiguranja („Mehanizam”) pokriva rizik povezan s neostvarivanjem povrata iznosa koje duguju korisnici na temelju Odluke br. 1982/2006/EZ Europskog parlamenta i Vijeća (3) („Sedmi okvirni program”), Uredbe (EU) br. 1291/2013 Europskog parlamenta i Vijeća (4) („Obzor 2020.”), Uredbe (EU) 2021/695 („Obzor Europa”), odluka Vijeća 2006/976/Euratom (5) i 2012/93/Euratom (6) te uredbi (Euratom) 1314/2013 (7), 2018/1563 (8) i 2021/765 („programi Euratoma”). Komisija je dužna uspostaviti posebna pravila za rad Mehanizma.

                     (2)

                     Za učinkovit rad Mehanizma te praćenje i nadzor dobrog financijskog upravljanja njegovim financijskim transakcijama nužno je imenovati upravitelja Mehanizma (to bi trebala biti imenovana služba zadužena za ukupno upravljanje Mehanizmom), upravitelja financijske imovine Mehanizma (koji je zadužen za provedbu upravljanja imovinom) i računovodstvenog službenika Mehanizma.

                     (3)

                     Kako bi se osigurala zakonitost transakcija koje se obavljaju u okviru Mehanizma, nužno je delegirati relevantne ovlasti osobama izvan ili unutar Komisije koje će potom obavljati zadaće dužnosnika za ovjeravanje na osnovi delegiranja. Dužnosnici za ovjeravanje na osnovi delegiranja trebali bi imati mogućnost dalje delegirati relevantne ovlasti dužnosnicima za ovjeravanje na osnovi daljnjeg delegiranja u skladu s unutarnjim pravilima Komisije (9).

                     (4)

                     Kako bi se osigurale transparentnost i jasnoća funkcioniranja Mehanizma, nužno je utvrditi pravila o detaljnim ulogama i odgovornostima različitih službi Komisije i dužnosnika za ovjeravanje na osnovi delegiranja te postupke i pravila o doprinosima, povratu i intervencijama Mehanizma.

                     (5)

                     S obzirom na niske ili negativne kamatne stope koje već nekoliko godina prevladavaju na financijskim tržištima, postoji materijalni rizik od razdoblja u kojima negativni financijski povrat (uključujući administrativne i bankovne naknade, rezultate transakcija i vrednovanja imovine) može ugroziti kapacitet za rad Mehanizma. Kako bi se očuvao kapacitet za rad Mehanizma, te naknade i troškovi mogu se platiti iz izvora koji nisu financijski povrat Mehanizma, koji bi trebalo rezervirati za potrebe pokrivanja rizika povezanog s neostvarivanjem povrata iznosa koje duguju korisnici.

                     (6)

                     Svi unutarnji ili vanjski namjenski prihodi koji potječu iz prijašnjih i sadašnjih okvirnih programa za istraživanja i inovacije te, prema potrebi, iz svih drugih programa koji sudjeluju u Mehanizmu, trebali bi se upotrijebiti za plaćanje negativnih kamata, administrativnih i bankovnih naknada za upravljanje Mehanizmom, rezultata transakcija i vrednovanja imovine Mehanizma te zateznih kamata na povrat koji se duguje korisnicima. Prema potrebi bi trebalo biti moguće i koristiti te izvore kako bi se poštovale pravne i ugovorne obveze Unije.

                     (7)

                     Budući da Mehanizam zamjenjuje Jamstveni fond za sudionike uspostavljen Uredbom (EU) br. 1290/2013 Europskog parlamenta i Vijeća (10), Odluku Komisije C(2013) 9092 (11) trebalo bi staviti izvan snage i zamijeniti ovom Odlukom,

               ODLUČILA JE:

            Članak 1.

               1.   Komisija povjerava financijsko i administrativno upravljanje Mehanizmom Glavnoj upravi za istraživanje i inovacije („GU RTD” ili „imenovana služba”) za djelovanja u okviru Sedmog okvirnog programa, Obzora 2020., Obzora Europa i programa Euratoma.

               2.   Komisija povjerava zadaće upravitelja financijskom imovinom Mehanizma Glavnoj upravi za proračun.

               3.   Podjela zadaća i dužnosti između imenovane službe i upravitelja financijskom imovinom s obzirom na Mehanizam utvrđuje se u sporazumu o razini usluga u skladu s funkcijama i odgovornostima utvrđenima u ovoj Odluci.

            Članak 2.
            Pravila i postupci Mehanizma utvrđeni su u Prilogu.

            Članak 3.

               1.   Komisija dužnosnicima za ovjeravanje, kako su navedeni u Pravilima i postupcima Mehanizma utvrđenima u Prilogu, delegira ovlasti za ovjeravanje intervencija Mehanizma i povrat doprinosa korisnicima.

               2.   Komisija ovlašćuje iste dužnosnike za ovjeravanje za izvršavanje prihoda iz Mehanizma u okviru Sedmog okvirnog programa, Obzora 2020., Obzora Europa i programa Euratoma.

               3.   Dužnosnici za ovjeravanje na osnovi delegiranja mogu dalje delegirati relevantne ovlasti dužnosnicima za ovjeravanje na osnovi daljnjeg delegiranja u skladu s Odlukom Komisije C(2018) 5120 od 3. kolovoza 2018. o unutarnjim pravilima o izvršenju općeg proračuna Europske unije.

               4.   Komisija dužnosniku za ovjeravanje na osnovi delegiranja imenovane službe delegira ovlast ovjeravanja naloga za plaćanje za prijenos Mehanizmu, a zatim upravitelju imovinom doprinosa koje taj dužnosnik naplati. Komisija dužnosniku za ovjeravanje na osnovi delegiranja imenovane službe delegira i ovlast izdavanja naloga za povrat za prijenos sredstava od upravitelja imovinom Mehanizmu kako bi se osigurao povrat doprinosa i intervencija. Dužnosnik za ovjeravanje na osnovi delegiranja imenovane službe može dalje delegirati relevantne ovlasti dužnosnicima za ovjeravanje na osnovi daljnjeg delegiranja.

               5.   U svojoj ulozi financijskog i administrativnog upravitelja Mehanizma, imenovana služba, nakon provjere njihove usklađenosti i pravilnosti, potvrđuje ili odbija transakcije koje je ovjerio dužnosnik za ovjeravanje na osnovi delegiranja. Prije nego što potvrdi transakciju imenovana služba može izdati neobvezujuće mišljenje o njezinoj mogućnosti. Ako je mišljenje negativno, imenovana služba potvrđuje transakciju samo ako dužnosnik za ovjeravanje na osnovi delegiranja potvrdi transakciju u pisanom obliku, uz odgovarajuće obrazloženje.

            Članak 4.
            Računovodstveni službenik Komisije imenuje se računovodstvenim službenikom Mehanizma.

            Članak 5.

               1.   Ako imenovana služba, uz suglasnost upravitelja financijskom imovinom, smatra da sredstva Mehanizma nisu dovoljna da bi se korisnicima vratili doprinosi pri plaćanju preostalog iznosa, privremeno se primjenjuju mjere iz stavka 2.

               2.   Svi negativni financijski povrati, uključujući kamate, neto realizirane gubitke i gubitke vrednovanja, administrativne i bankovne troškove za upravljanje Mehanizmom, kao što su među ostalim transakcijske naknade, troškovi informacijskih tehnologija, naknade za račune, naknade za skrbničke usluge, naknade za vanjske revizije, troškovi te sve zatezne kamate na povrat koji se duguje korisnicima, mogu se pokriti unutarnjim i/ili vanjskim namjenskim prihodima koji potječu iz prijašnjih i sadašnjih okvirnih programa za istraživanja i inovacije i iz proračuna programa koji sudjeluju. Unutarnji namjenski prihodi koji potječu iz povrata (i iz trenutačne financijske godine i oni preneseni na temelju članka 12. stavka 4. točke (b) Financijske uredbe (12)) i dostupni vanjski namjenski prihod iz prijašnjih okvirnih istraživačkih programa koriste se kao prioritetni izvor.

               3.   Financijska sredstva iz stavka 2. ne koriste se za financiranje intervencija Mehanizma, osim za pokrivanje ugovornih obveza tijela koje dodjeljuje sredstva iz prethodno potpisanih sporazuma o dodjeli bespovratnih sredstava u okviru Obzora 2020. ako, na temelju mjesečnih financijskih izvješća Mehanizma, imenovana služba, uz suglasnost računovodstvenog službenika Mehanizma, smatra da financijski povrat nije dovoljan ili ako je raspoloživi neto iznos financijskog povrata manji od 15 milijuna EUR.

               4.   Svi prijenosi Mehanizmu na temelju privremenih mjera utvrđenih u stavku 2. ne smiju ni u kojem trenutku dovesti do stvaranja rezerve veće od 60 milijuna EUR.

            Članak 6.
            Odluka C(2013) 9092 stavlja se izvan snage.

            Sastavljeno u Bruxellesu 20. prosinca 2021.

                  Za Komisiju

               Mariya GABRIEL

                  Članica Komisije

            (1)  SL L 170, 12.5.2021., str. 1.

            (2)  SL L 167, 12.5.2021., str. 81.

            (3)  Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (SL L 412, 30.12.2006., str. 1.).

            (4)  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).

            (5)  Odluka Vijeća od 19. prosinca 2006. o posebnom programu za provedbu Sedmog okvirnog programa Europske zajednice za atomsku energiju (Euratom) za aktivnosti u području nuklearnih istraživanja i osposobljavanja (2007. – 2011.) (2006/976/Euratom) (SL L 400, 30.12.2006., str. 404.).

            (6)  Odluka Vijeća od 19. prosinca 2011. o Okvirnom programu Europske zajednice za atomsku energiju za aktivnosti u području nuklearnih istraživanja i osposobljavanja (2012. – 2013.) (2012/93/Euratom) (SL L 47, 18.2.2012., str. 25.).

            (7)  Uredba Vijeća (Euratom) br. 1314/2013 od 16. prosinca 2013. o programu za istraživanja i osposobljavanje Europske zajednice za atomsku energiju (2014. – 2018.) koji nadopunjuje Okvirni program za istraživanja i inovacije Obzor 2020. (SL L 347, 20.12.2013., str. 948.).

            (8)  Uredba Vijeća (Euratom) 2018/1563 od 15. listopada 2018. o programu za istraživanja i osposobljavanje Europske zajednice za atomsku energiju (2019.–2020.) koji nadopunjuje Okvirni program za istraživanja i inovacije Obzor 2020. i stavljanju izvan snage Uredbe (Euratom) br. 1314/2013 (SL L 262, 19.10.2018., str. 1.).

            (9)  Odluka Komisije C(2018) 5120 od 3. kolovoza 2018. o unutarnjim pravilima o izvršenju općeg proračuna Europske unije (odjeljak Europske komisije) na znanje odjelima Komisije.

            (10)  Uredba (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. – 2020.) i širenje njegovih rezultata te stavljanju izvan snage Uredbe (EZ) br. 1906/2006 (SL L 347, 20.12.2013., str. 81.).

            (11)  Odluka Komisije C(2013) 9092 od 17. prosinca 2013. o financijskom upravljanju Jamstvenim fondom za sudionike uspostavljenim na temelju Uredbe (EU) br. [1290/2013] Europskog parlamenta i Vijeće te izmjeni Odluke Komisije C(2005) 2992.

            (12)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            PRILOG

               Pravila i postupci mehanizma uzajamnog osiguranja

            SADRŽAJ

                        1.

                     KONTEKST
                     11

                        1.2.

                     Struktura proračuna, troškovi povezani s upravljanjem Mehanizmom i uključeni sudionici
                     11

                        1.2.1.

                     Posebna struktura proračuna Mehanizma
                     11

                        1.2.2.

                     Dužnosnici za ovjeravanje
                     11

                        1.2.3.

                     Imenovana služba Komisije za upravljanje Mehanizmom
                     12

                        1.2.4.

                     Računovodstveni službenik Mehanizma
                     12

                        1.2.5.

                     Upravitelj financijskom imovinom
                     13

                        1.2.6.

                     Međusektorska skupina mehanizma uzajamnog osiguranja
                     13

                        2.

                     DOPRINOSI MEHANIZMU
                     13

                        2.1.

                     Postupak br. 1 – Doprinos
                     13

                        3.

                     POVRAT DOPRINOSA MEHANIZMU
                     14

                        3.1.

                     Opća pravila
                     14

                        3.2.

                     Postupak br. 2 – Povrat
                     14

                        3.2.1.

                     Postupak 2.a – Potpuni povrat korisnicima
                     14

                        3.2.2.

                     Postupak 2.b – Potpuni povrat relevantnoj proračunskoj liniji
                     14

                        3.2.3.

                     Postupak 2.c – Djelomični povrat pravnim subjektima i relevantnoj proračunskoj liniji
                     14

                        4.

                     INTERVENCIJA MEHANIZMA (NEISPUNJAVANJE OBVEZA)
                     15

                        4.1.

                     Uvod
                     15

                        4.2.

                     Postupak br. 3 – Intervencija Mehanizma
                     15

                        4.2.1.

                     Postupak 3.a – Intervencija Mehanizma u djelovanjima koja su u tijeku (izravan prijenos konzorciju)
                     15

                        4.2.2.

                     Postupak 3.b – Ostale intervencije Mehanizma (prijenos proračunskoj liniji)
                     16

                        5.

                     RAČUNOVODSTVENI SUSTAV
                     17

                        5.1.

                     Godišnja računovodstvena dokumentacija
                     17

                        5.2.

                     Računalni računovodstveni sustav
                     18

                        5.3.

                     Izvršenje plaćanja
                     18

                        5.4.

                     Prikupljanje prihoda i povrat dugova
                     18

                        5.5.

                     Upravljanje bankovnim računima „GF01”
                     18

               UVOD

            U ovom su Prilogu utvrđena pravila i postupci za sve usluge uključene u operacije i upravljanje mehanizmom uzajamnog osiguranja („Mehanizam”).
            Ova pravila i postupci primjenjuju se na djelovanja koja se financiraju u okviru Sedmog okvirnog programa (1), Obzora 2020 (2)., Obzora Europa (3) i Programa Euratoma za istraživanja i osposobljavanje (4) („programi Euratoma”).
            Sveobuhvatan korisnički priručnik za osoblje odgovorno za provedbu djelovanja iz Sedmog okvirnog programa, Obzora 2020., Obzora Europa i programa Euratoma uključit će se u smjernice o Mehanizmu.
            1.   KONTEKST

            1.2.   Struktura proračuna, troškovi povezani s upravljanjem Mehanizmom i uključeni sudionici

            1.2.1.   Posebna struktura proračuna Mehanizma

            Iako Mehanizam nema pravnu osobnost, ima strukturu te računovodstveni i proračunski sustav (oznaka društva „GF01”) neovisan od Komisije (oznaka društva „BG32”) ili drugih tijela Unije.
            1.2.2.   Dužnosnici za ovjeravanje

            Komisija je dužnosnik za ovjeravanje Mehanizma.
            Za potrebe ove odluke sljedeći se subjekti smatraju „dužnosnicima za ovjeravanje na osnovi delegiranja” za operacije Mehanizma, a svaki je odgovoran za dio proračuna Sedmog okvirnog programa, Obzora 2020., Obzora Europa ili programa Euratoma koji provodi:

                        —

                        glavni direktori različitih glavnih uprava Komisije,

                        —

                        glavni direktor GU-a za istraživanje i inovacije za programe Euratoma,

                        —

                        direktori izvršnih agencija,

                        —

                        nositelji jednakovrijednih funkcija u subjektima kojima su povjerene zadaće izvršenja proračuna, kao što su izvršni direktori zajedničkih poduzeća i drugih relevantnih tijela za financiranje pod uvjetom da su zadaće povezane s operacijama Mehanizma povjerene u skladu s člankom 154. Financijske uredbe (5) i podložno uvjetima za sudjelovanje Mehanizma utvrđenima u instrumentu kojim se povjeravaju zadaće izvršenja proračuna.

                  Dužnosnici za ovjeravanje na osnovi delegiranja odgovorni su za zadržavanje, iz svakog prvog pretfinanciranja, doprinosa Mehanizmu predviđenog u sporazumima o dodjeli bespovratnih sredstava kojima upravljaju.
            Odgovorni su i za i. povrat doprinosa Mehanizmu korisnicima, ii. intervencije Mehanizma, uključujući plaćanja i povrate. Stoga su oni i dužnosnici za ovjeravanje na osnovi delegiranja u računovodstvenom sustavu „GF01”.
            Potpuno su odgovorni za osiguravanje da se sredstva kojima upravljaju ispravno koriste i da su rashodi koji su pod njihovom kontrolom zakoniti i pravilni.
            1.2.3.   Imenovana služba Komisije za upravljanje Mehanizmom

            GU RTD, kao imenovana služba, odgovoran je za praćenje i nadzor dobrog financijskog upravljanja financijskim transakcijama Mehanizma. To ne oslobađa dužnosnike za ovjeravanje na osnovi delegiranja njihove pojedinačne odgovornosti.
            Imenovana služba posebno:

                        —

                        prenosi doprinose korisnikâ iz specifičnog izvanproračunskog računa „BG32” u bankovni račun „GF01” (6);

                        —

                        prenosi doprinose s bankovnog računa „GF01” upravitelju financijskom imovinom;

                        —

                        prati je li bankovni račun „GF01” dovoljno likvidan da bi mogao brzo odgovoriti na zahtjeve za povrat i na zahtjeve za intervencije;

                        —

                        redovito daje računovodstvenom službeniku Mehanizma sve informacije potrebne za izvršavanje njegovih dužnosti;

                        —

                        osigurava detaljan nadzor i praćenje iznosa prenesenih upravitelju financijskom imovinom ili od njega;

                        —

                        povremeno dostavlja upravitelju financijskom imovinom prognozu protoka doprinosa i povrata, na temelju informacija koje dostave uključene službe, i sve druge informacije koje su upravitelju razumno potrebne za izvršavanje njegovih dužnosti;

                        —

                        dužnosnicima za ovjeravanje na osnovi delegiranja dostavlja tromjesečna izvješća o financijskom stanju Mehanizma;

                        —

                        prati stanje i kretanje Mehanizma kako bi omogućio Komisiji da, prema potrebi, poduzme odgovarajuće mjere ublažavanja kako bi omogućila Mehanizmu da nastavi sa svojim intervencijama za zaštitu financijskih interesa Unije i da vrati doprinose korisnicima u trenutku plaćanja preostalog iznosa;

                        —

                        obavlja ex post provjeru toga jesu li dužnosnici za ovjeravanje na osnovi delegiranja pravilno zadržali doprinos Mehanizmu iz svakog prvog pretfinanciranja i je li doprinos jednak postotku određenom u sporazumu o dodjeli bespovratnih sredstava, koji se primjenjuje na najveći iznos bespovratnih sredstava naveden u tom sporazumu;

                        —

                        potvrđuje ili odbija transakcije koje su ovjerili dužnosnici za ovjeravanje na osnovi delegiranja, nakon provjere njihove usklađenosti i pravilnosti. Ako dođe do neslaganja o mogućnosti transakcije, imenovana služba daje neobvezujuće mišljenje prije njezine potvrde;

                        —

                        predsjedava međusektorskom skupinom Mehanizma iz točke 1.2.6.;

                        —

                        osigurava ažuriranost sadržaja smjernica o Mehanizmu;

                        —

                        pomaže financijskim službenicima relevantnog dužnosnika za ovjeravanje na osnovi delegiranja.

                  1.2.4.   Računovodstveni službenik Mehanizma

            Računovodstveni službenik Mehanizma izvršava ulogu u skladu s načelima utvrđenima u „Povelji o zadaćama i odgovornostima računovodstvenog službenika Komisije” (7).
            Posebni računovodstveni sustav Mehanizma dio je računovodstvenog sustava Komisije. Međutim, njegovo je računovodstvo odvojeno od općeg proračuna Unije.
            Imenovana služba i upravitelj financijskom imovinom iz točke 1.2.5. daju računovodstvenom službeniku Mehanizma sve informacije potrebne za sastavljanje računovodstvene dokumentacije, koja mora istinito i vjerno prikazati imovinu i obveze Mehanizma. Računovodstveni službenik Mehanizma može provjeriti primljene informacije i provesti daljnje provjere koje smatra potrebnima prije nego što potpiše računovodstvenu dokumentaciju. Može izraziti zadrške te odrediti njihovu prirodu i opseg.
            1.2.5.   Upravitelj financijskom imovinom

            Glavna uprava za proračun (GU BUDG), kao upravitelj financijskom imovinom, upravlja imovinom Mehanizma u skladu sa sporazumom o razini usluga koji sklopi s imenovanom službom.
            U sporazumu o razini usluga utvrđuju se odnos između imenovane službe i upravitelja financijskom imovinom te pravila ulaganja Mehanizma kako bi se uspostavila odgovarajuća ravnoteža između prihvatljive razine rizika ulaganja i dugoročne financijske održivosti Mehanizma (8).
            Upravitelj financijskom imovinom pratit će sredstva u skladu s pravilima utvrđenima u sporazumu o razini usluga i imenovanu službu izvješćivati o svim relevantnim informacijama povezanima sa svojim mandatom.
            1.2.6.   Međusektorska skupina mehanizma uzajamnog osiguranja

            Međusektorska skupina mehanizma uzajamnog osiguranja („ISG-MIM”) sastoji se od glavnih uprava, izvršnih agencija i zajedničkih poduzeća koji sudjeluju u operacijama Mehanizma. Članovi uključuju i predstavnike Pravne službe Komisije, GU-a za proračun i Zajedničke službe za pravnu podršku (CLSS).
            Skupinom predsjedava imenovana služba. Ima savjetodavnu ulogu.
            2.   DOPRINOSI MEHANIZMU

            U skladu s relevantnim sporazumom o dodjeli bespovratnih sredstava, doprinos se u potpunosti zadržava iz prvog pretfinanciranja. Ako se iznos bespovratnih sredstava EU-a poveća putem izmjene, primijenit će se dodatno odgovarajuće zadržavanje kao doprinos Mehanizmu (9).
            2.1.   Postupak br. 1 – Doprinos

            Prvi korak
            Pri sklapanju sporazuma o dodjeli bespovratnih sredstava dužnosnik za ovjeravanje na osnovi delegiranja zadržava postotak doprinosa iz pretfinanciranja, kako je određeno u sporazumu o dodjeli bespovratnih sredstava.
            Odgovarajući službenik za financijsko pokretanje unosi nalog za plaćanje pretfinanciranja (10) u svoj računovodstveni sustav. Dio iznosa tog naloga namijenjen Mehanizmu odgovarajući službenik za financijsko pokretanje evidentira u poseban izvanproračunski račun u svojem računovodstvenom sustavu.
            Nalog za plaćanje prolazi kroz relevantni postupak ovjeravanja i izvršava ga relevantni računovodstveni službenik (11).
            Drugi korak
            Imenovana služba redovito prenosi ukupne kumulativne doprinose iz specifičnih izvanproračunskih računa u računovodstveni sustav „GF01” (12) nalogom za plaćanje.
            Nalog za plaćanje provjerava službenik za financijsku provjeru, ovjerava ga dužnosnik za ovjeravanje na osnovi daljnjeg delegiranja imenovane službe i izvršava ga računovodstveni službenik Komisije.
            Treći korak
            Imenovana služba nalogom za plaćanje ovjerava prijenos doprinosa iz računovodstvenog sustava „GF01” upravitelju financijskom imovinom Mehanizma i osigurava da je bankovni račun „GF01” dovoljno likvidan da bi mogao odgovoriti na zahtjeve za povrat i intervencije.
            Taj nalog za plaćanje provjerava službenik za financijsku provjeru, ovjerava ga dužnosnik za ovjeravanje na osnovi delegiranja imenovane službe i izvršava ga računovodstveni službenik Mehanizma.
            Imenovana služba provjerava ex post je li dužnosnik za ovjeravanje na osnovi delegiranja pravilno izračunao i zadržao doprinos Mehanizmu iz prvog pretfinanciranja. Ako se otkrije pogreška, imenovana služba obavješćuje odgovornog dužnosnika za ovjeravanje na osnovi delegiranja, koji ispravlja iznos.
            3.   POVRAT DOPRINOSA MEHANIZMU

            3.1.   Opća pravila

            Na temelju članka 37. stavka 4. Uredbe (EU) 2021/695, doprinos prenesen Mehanizmu mora se vratiti korisnicima u trenutku plaćanja preostalog iznosa. Iznos koji treba vratiti uključuje zateznu kamatu na zadržavanje, ako je primjenjivo, ali ne i kamate nastale u okviru Mehanizma.
            Ako izračun plaćanja preostalog iznosa ne opravdava povrat cijelog ili dijela početnog doprinosa korisnicima, cijeli doprinos ili relevantni dijelovi vraćaju se relevantnoj proračunskoj liniji u okviru koje je ovjerena početna obveza.
            3.2.   Postupak br. 2 – Povrat

            Povrat doprinosa obavlja se u skladu sa sljedeća tri postupka:
            3.2.1.   Postupak 2.a – Potpuni povrat korisnicima

            Ako izračun plaćanja preostalog iznosa opravdava potpuni povrat početnog doprinosa, relevantni dužnosnik za ovjeravanje na osnovi delegiranja vraća doprinos korisnicima putem koordinatora djelovanja.
            Službenik za financijsko pokretanje u računovodstvenom sustavu „GF01” ABAC-a (13) izdaje nalog za plaćanje u korist koordinatora djelovanja. Nalog za plaćanje zatim provjerava službenik za financijsku provjeru, ovjerava ga dužnosnik za ovjeravanje na osnovi delegiranja, potvrđuje imenovana služba u SAP-u (14) ABAC-a i izvršava računovodstveni službenik Mehanizma.
            Ako se otkrije pogreška, imenovana služba odbija transakciju u SAP-u ABAC-a i obavješćuje relevantnog dužnosnika za ovjeravanje.
            3.2.2.   Postupak 2.b – Potpuni povrat relevantnoj proračunskoj liniji

            Ako izračun plaćanja preostalog iznosa nakon što se uzmu u obzir zahtjevi primjenjivog sporazuma o dodjeli bespovratnih sredstava ne opravdava povrat nijednog dijela početnog doprinosa korisnicima, relevantni dužnosnik za ovjeravanje na osnovi delegiranja u potpunosti ga vraća u proračunsku liniju u okviru koje je izvršeno početno plaćanje.
            Kako bi to učinio, relevantni dužnosnik za ovjeravanje u svojem računovodstvenom sustavu ovjerava nalog za povrat iz Mehanizma. Nakon što relevantni računovodstveni službenik potvrdi nalog za povrat, službenik za pokretanje izdaje nalog za plaćanje u računovodstvenom sustavu „GF01”.
            Službenik za financijsko pokretanje u računovodstvenom sustavu „GF01” ABAC-a izdaje nalog za plaćanje u korist proračunske linije u okviru koje je izvršeno početno plaćanje. Nalog za plaćanje zatim provjerava službenik za financijsku provjeru, ovjerava ga dužnosnik za ovjeravanje na osnovi delegiranja, potvrđuje imenovana služba u SAP-u ABAC-a i izvršava računovodstveni službenik Mehanizma.
            Ako se otkrije pogreška, imenovana služba odbija transakciju u SAP-u ABAC-a i obavješćuje relevantnog dužnosnika za ovjeravanje.
            3.2.3.   Postupak 2.c – Djelomični povrat pravnim subjektima i relevantnoj proračunskoj liniji

            Ako izračun plaćanja preostalog iznosa opravdava djelomičan povrat početnog doprinosa korisnicima, relevantni dužnosnik za ovjeravanje na osnovi delegiranja vraća dio iznosa koordinatoru djelovanja.
            Relevantni dužnosnik za ovjeravanje vraća preostali iznos proračunskoj liniji u okviru koje je izvršeno početno plaćanje.
            Kako bi to učinio, relevantni dužnosnik za ovjeravanje u svojem računovodstvenom sustavu ovjerava nalog za povrat iz Mehanizma. Nakon što relevantni računovodstveni službenik potvrdi nalog za povrat, službenik za pokretanje izdaje dva naloga za plaćanje u računovodstvenom sustavu GF01 ABAC-a. Jedan nalog izdaje u korist proračunske linije, a drugi u korist koordinatora djelovanja. Oba naloga za plaćanje zatim provjerava službenik za financijsku provjeru, ovjerava ih dužnosnik za ovjeravanje na osnovi delegiranja, potvrđuje imenovana služba u SAP-u ABAC-a i izvršava računovodstveni službenik Mehanizma.
            Ako se otkrije pogreška, imenovana služba odbija transakciju u SAP-u ABAC-a i obavješćuje relevantnog dužnosnika za ovjeravanje.
            4.   INTERVENCIJA MEHANIZMA (NEISPUNJAVANJE OBVEZA)

            4.1.   Uvod

            Ako korisnik (uključujući koordinatora) ne ispuni obveze, odnosno ako do datuma dospijeća ne plati cijeli iznos ili dio iznosa utvrđenog u obavijesti o terećenju, i ako ne postoje jamstva ili daljnji mogući prijeboji, relevantni dužnosnik za ovjeravanje na osnovi delegiranja razmatra pokretanje intervencije Mehanizma u skladu s relevantnim ugovornim odredbama (Sedmi okvirni program, Obzor 2020., programi Euratoma ili Obzor Europa). Intervencije Mehanizma ne utječu na moguće administrativne sankcije ili mjere koje se mogu odrediti pravnom subjektu koji ne ispunjava obveze na temelju Financijske uredbe.
            Osim ako intervencije Mehanizma proizlaze iz ugovornih odredbi sporazuma o dodjeli bespovratnih sredstava iz Obzora 2020., ako financijski povrat koji nastaje u okviru Mehanizma nije dovoljan za pokrivanje neispunjene obveze, Mehanizam ne može intervenirati i Komisija, izvršna agencija, zajedničko poduzeće ili predmetno tijelo Unije mora vratiti dospjeli iznos izravno od korisnika ili, ako je to moguće, njegova povezanog subjekta/povezane treće strane.
            Intervencija Mehanizma ne može se pokrenuti:

                        —

                        za naloge za povrat izdane nakon plaćanja preostalog iznosa,

                        —

                        za naloge za povrat izdane radi povrata ugovorne kazne i/ili financijskih sankcija koje duguje pravni subjekt.

                  Ako nakon plaćanja preostalog iznosa relevantni dužnosnik za ovjeravanje na osnovi delegiranja izda nalog za povrat protiv koordinatora za iznose neisplaćenog pretfinanciranja, međuplaćanja ili plaćanja preostalog iznosa, Mehanizam neće intervenirati.
            4.2.   Postupak br. 3 – Intervencija Mehanizma

            4.2.1.   Postupak 3.a – Intervencija Mehanizma u djelovanjima koja su u tijeku (izravan prijenos konzorciju)

            Ako dođe do otkazivanja korisnika (uključujući koordinatora) konzorcija za vrijeme djelovanja koje je u tijeku („korisnik koji nije ispunio obveze”) i ako korisnik koji nije ispunio obveze ne vrati konzorciju iznose koje je neopravdano primio, Mehanizam će intervenirati plaćanjem tih iznosa koordinatoru (ako je korisnik koji nije ispunio obveze koordinator, iznos koji treba platiti taj subjekt platit će se iz Mehanizma novom koordinatoru) ako su ispunjeni sljedeći kumulativni uvjeti:

                        (a)

                        djelovanje je još uvijek u tijeku (15);

                        (b)

                        relevantni dužnosnik za ovjeravanje na osnovi delegiranja smatra da je intervencija nužna i prikladna kako bi konzorcij uspješno dovršio djelovanje;

                        (c)

                        ostatak konzorcija slaže se s provedbom djelovanja s istim ciljevima;

                        (d)

                        potpisana je izmjena sporazuma o dodjeli bespovratnih sredstava kojom se otkazuje korisnik koji nije ispunio obveze (ili koordinator);

                        (e)

                        ako je korisnik koji nije ispunio obveze koordinator, imenovan je novi koordinator uz suglasnost ostalih korisnika.

                  Relevantni dužnosnik za ovjeravanje na osnovi delegiranja odgovoran je za provjeru ispunjenosti tih uvjeta.
            Taj se postupak ne primjenjuje na iznose pretfinanciranja ili međuplaćanja koje koordinator nije isplatio.
            S obzirom na provjeru i praćenje usklađenosti, pravilnosti i mogućnosti transakcije, imenovana služba kontrolira jesu li ti uvjeti ispunjeni i odbija transakciju ako uvjeti nisu ispunjeni. Ako imenovana služba odbije transakciju, obavješćuje relevantnog dužnosnika za ovjeravanje na osnovi delegiranja o razlozima. Ako imenovana služba smatra da uvjet iz točke (b) nije ispunjen, izdat će neobvezujuće mišljenje putem obavijesti upućene dužnosniku za ovjeravanje. Ako se dužnosnik za ovjeravanje ne slaže, potvrđuje svoje stajalište u pisanom obliku u obrazloženom odgovoru.
            Za svaku intervenciju imenovana služba može tražiti pristup administrativnim i financijskim spisima.
            Prvi korak
            Službenik za financijsko pokretanje relevantnog dužnosnika za ovjeravanje na osnovi delegiranja u računovodstvenom sustavu „GF01” izdaje nalog za plaćanje u korist koordinatora (ili novog koordinatora) za iznos koji je korisnik koji nije ispunio obveze neopravdano primio. Nalog za plaćanje zatim provjerava službenik za financijsku provjeru, ovjerava ga relevantni dužnosnik za ovjeravanje na osnovi delegiranja, a ako ga imenovana služba u SAP-u ABAC-a potvrdi, izvršava ga računovodstveni službenik Mehanizma.
            Iz pravne perspektive plaćanje će izvršiti Komisija, izvršna agencija, zajedničko poduzeće ili drugo predmetno tijelo za financiranje iako plaćanje izvršava računovodstveni službenik Mehanizma putem računa „GF01”.
            Drugi korak
            Usporedno tome, službenik za financijsko pokretanje relevantnog dužnosnika za ovjeravanje na osnovi delegiranja u ime Komisije, izvršne agencije, zajedničkog poduzeća ili drugog tijela za financiranje u računovodstvenom sustavu „GF01” izdaje nalog za povrat protiv korisnika koji nije ispunio obveze i mora navesti bankovni račun Mehanizma. Taj nalog za povrat zatim provjerava službenik za financijsku provjeru, ovjerava ga relevantni dužnosnik za ovjeravanje na osnovi delegiranja, a ako ga imenovana služba u SAP-u ABAC-a potvrdi, izvršava ga računovodstveni službenik Mehanizma, koji osigurava i daljnje praćenje.
            Ako korisnik koji nije ispunio obveze proglasi stečaj, nesolventnost ili je u postupku raspuštanja ili likvidacije, relevantni dužnosnik za ovjeravanje na osnovi delegiranja mora što prije poslati prijavu potraživanja likvidatoru (16). Likvidatoru mora poslati i odgovarajuću obavijest o terećenju.
            4.2.2.   Postupak 3.b – Ostale intervencije Mehanizma (prijenos proračunskoj liniji)

            Ovaj se postupak primjenjuje za sljedeće slučajeve, u kojima se nisu poštovale utvrđene obavijesti o terećenju:

                        a)

                        otkazivanje korisnika (uključujući koordinatora (17)) prije plaćanja preostalog iznosa, u slučajevima u kojima se ne primjenjuje postupak 3.a;

                        b)

                        otkazivanje koordinatora prije plaćanja preostalog iznosa jer koordinator nije isplatio pretfinanciranje ili određeno međuplaćanje drugim korisnicima konzorcija;

                        c)

                        postoji dug koji je posljedica „negativnog plaćanja preostalog iznosa”.

                  Prvi korak
            Relevantni dužnosnik za ovjeravanje na osnovi delegiranja u svojem računovodstvenom sustavu izdaje nalog za povrat protiv korisnika ili koordinatora kako bi vratio iznos koji mu duguju (u skladu s relevantnim sporazumom o dodjeli bespovratnih sredstava).
            Drugi korak
            Ako se obavijest o terećenju ne vrati potpuno ili djelomično u utvrđenom roku i ako relevantni računovodstveni službenik ne može obaviti potpuni ili djelomični prijeboj, taj računovodstveni službenik mora obavijestiti relevantnog dužnosnika za ovjeravanje na osnovi delegiranja.
            Relevantni dužnosnik za ovjeravanje zatim pokreće, provjerava i ovjerava nalog za plaćanje u računovodstvenom sustavu „GF01” kako bi platio cijeli iznos ili dio iznosa iz obavijesti o terećenju koji još treba platiti. Ako imenovana služba potvrdi nalog za plaćanje u SAP-u ABAC-a, računovodstveni službenik Mehanizma zatim ga izvršava.
            Treći korak
            Usporedno tome, relevantni dužnosnik za ovjeravanje pokreće, provjerava i ovjerava novi nalog za povrat protiv korisnika koji nije ispunio obveze u računovodstvenom sustavu „GF01”. Ako imenovana služba potvrdi nalog za povrat u SAP-u ABAC-a, računovodstveni službenik Mehanizma zatim ga izvršava te osigurava njegovo praćenje i poduzima korake određene u Financijskoj uredbi kako bi osigurao povrat iznosa koji se duguje.
            Relevantni dužnosnik za ovjeravanje na osnovi delegiranja sastavlja novu obavijest o terećenju u ime Komisije, izvršne agencije, zajedničkog poduzeća ili drugog predmetnog tijela za financiranje u korist Mehanizma, koja jednostavno zamjenjuje početnu obavijest o terećenju, a zadržavaju se isti datum plaćanja i kamatna stopa te se propisno obavješćuje dužnika.
            Ako korisnik poštuje obavijest o terećenju, sredstva se uplaćuju na bankovni račun „GF01”, zajedno s obračunatom zateznom kamatom.
            Ako korisnik ne poštuje obavijest o terećenju, moguće su druge opcije za povrat predmetnih sredstava, kao što je prijeboj dospjelih iznosa, odgovornost povezanih subjekata korisnika (18) ili prisilni povrat, ako je primjenjivo (19), ili, za tijela za financiranje, bilo koja druga mjera predviđena u skladu s njihovim pravilima i postupcima.
            Za drugi i treći korak: radi provjere i praćenja usklađenosti i pravilnosti transakcije (nalog za plaćanje i nalog za povrat) imenovana služba može tražiti pristup administrativnim i financijskim spisima. Ako se otkrije pogreška, imenovana služba odbija transakciju i obavješćuje relevantnog dužnosnika za ovjeravanje.
            Napomene uz poglavlje 4.2.

                        1.

                        Primjenom načela dobrog financijskog upravljanja, a kako bi se zaštitili financijski interesi Unije, dužnosnik za ovjeravanje na osnovi delegiranja trebao bi provjeriti jesu li konzorcij ili njegovi članovi ispunili svoju obvezu (u skladu sa sporazumom o dodjeli bespovratnih sredstava/sporazumom o dodjeli bespovratnih sredstava s objašnjenjima) pravodobnog obavješćivanja o tome da koordinator nije raspodijelio pretfinanciranje ili međuplaćanje. Točnije, čim relevantni dužnosnik za ovjeravanje primi te informacije, odmah mora poduzeti sve moguće mjere za obustavu daljnjeg plaćanja koordinatoru koji nije ispunio obveze. Relevantni dužnosnik za ovjeravanje trebao bi razmotriti i mora li se moguće kašnjenje u slanju tih informacija, čija je posljedica dodatna financijska izloženost proračuna Unije (tj. daljnje plaćanje) pripisati članovima konzorcija.

                        2.

                        Kad članovi konzorcija prijave neraspodjelu s neopravdanim kašnjenjem, da bi se aktivirala intervencija Mehanizma dužnosnik za ovjeravanje na osnovi delegiranja mora imati razumno jamstvo da koordinator nije sklopio nikakav bilateralni ili multilateralni sporazum s neplaćenim korisnicima, posebno za smanjenje, prijeboj ili naknadu nekog dijela predmetnog iznosa. Dužnosnik za ovjeravanje prema potrebi može tražiti od koordinatora i/ili korisnikâ dokaz o prijenosu ili potvrdu primitka.

                        3.

                        Primjenjivo samo na odjeljak 4.2.2. Ako korisnik proglasi stečaj, nesolventnost ili je u postupku raspuštanja ili likvidacije, dužnosnik za ovjeravanje na osnovi delegiranja Komisije, izvršne agencije, zajedničkog poduzeća ili drugog tijela za financiranje odmah pokreće intervenciju Mehanizma prije roka određenog u obavijesti o terećenju (prvi korak). Ako je u sustavu „GF01” izdan nalog za povrat ili se može izdati prije određenog roka, korisniku treba poslati samo obavijest o terećenju koja odgovara tom nalogu za povrat, zajedno s kopijom upućenom likvidatoru, u ime Komisije, izvršne agencije, zajedničkog poduzeća ili drugog predmetnog tijela za financiranje, a u korist Mehanizma.

                  U svakom se slučaju koordinatoru neće izvršavati nikakva plaćanja dok se takva situacija ne razriješi.
            5.   RAČUNOVODSTVENI SUSTAV

            5.1.   Godišnja računovodstvena dokumentacija

            Dokumentacija mora biti usklađena s primjenjivim pravilima, točna i sveobuhvatna te mora prikazivati istinit i vjeran prikaz imovine Mehanizma, njegova financijskog stanja i realizacije proračuna za financijsku godinu.
            Računovodstveni službenik Mehanizma utvrđuje računovodstvene postupke i računski plan.
            5.2.   Računalni računovodstveni sustav

            Računovodstveni službenik Mehanizma sastavlja funkcionalne specifikacije računovodstvenog softvera i osigurava da su one u skladu s računovodstvenim pravilima i praksom prije nego što se taj sustav pusti u rad.
            Za izvršavanje plaćanja, prikupljanje prihoda i povrat dugova dužnosnici za ovjeravanje na osnovi delegiranja i imenovana služba koriste središnji sustav tijeka rada ABAC. Računovodstveni sustav SAP ABAC-a koristi se za vođenje, pripremu i prikaz računovodstvene dokumentacije.
            Računovodstveni sustav i postupci koji se koriste moraju uzeti u obzir postupke specifične za Mehanizam, kako je opisano u odjeljcima 2., 3. i 4. ovog Priloga.
            5.3.   Izvršenje plaćanja

            Računovodstveni službenik Mehanizma izvršava plaćanja u okviru dostupnih sredstava.
            Računovodstveni službenik Mehanizma može izvršavati plaćanja bankovnim prijenosom samo ako su bankovni podaci korisnika i potvrda njegova identiteta (ili promjena identiteta) unaprijed uneseni u Komisijinu središnju bazu podataka trećih strana.
            5.4.   Prikupljanje prihoda i povrat dugova

            Računovodstveni službenik Mehanizma odgovoran je za naloge za povrat koje je izradio relevantni dužnosnik za ovjeravanje na osnovi delegiranja i postupa s dužnom pažnjom kako bi osigurao da se oni naplate.
            Ako se dugovi ne plate do roka određenog u obavijesti o terećenju, računovodstveni službenik Mehanizma provodi predsudski postupak povrata slanjem podsjetnika i službene opomene dužniku.
            Računovodstveni službenik Mehanizma izračunava i vraća zateznu kamatu dospjelu u skladu s odredbama iz obavijesti o terećenju.
            Računovodstveni službenik Mehanizma prema potrebi može vratiti dug prijebojem ili aktiviranjem unaprijed položenog jamstva (za djelovanja u okviru Sedmog okvirnog programa), nakon što obavijesti relevantnog dužnosnika za ovjeravanje na osnovi delegiranja i korisnika koji nije ispunio obveze.
            Ako se dugovi ne vrate predsudskim postupkom, računovodstveni službenik Mehanizma:

                        —

                        traži od relevantnog dužnosnika za ovjeravanje na osnovi delegiranja da pripremi izvršivu odluku u skladu s člankom 100. Financijske uredbe, ili

                        —

                        ako nije moguće formalizirati nalog za povrat kao izvršivu odluku, nalaže relevantnoj službi Komisije da nabavi nalog za ovrhu sudskim putem, ako je to u skladu s internim pravilima (20).

                  Računovodstveni službenik Mehanizma može dužniku odobriti dodatno vrijeme za plaćanje ako se dužnik obveže platiti dospjelu zateznu kamatu i položi jamstvo koje pokriva glavnicu i kamatu.
            Računovodstveni službenik Mehanizma prema potrebi može u bilo kojoj fazi postupka poduzeti korake za zaštitu financijskih interesa Unije.
            5.5.   Upravljanje bankovnim računima „GF01”

            Računovodstveni službenik Mehanizma ovlašten je upravljati bankovnim računima za izvršavanje plaćanja i prikupljanje prihoda. Odgovoran je za zaštitu sredstava položenih na te račune.
            Barem jednom mjesečno mora provjeriti odgovaraju li iznosi uneseni u računovodstveni sustav iznosima na tim bankovnim računima. Mora ispitati i, prema potrebi, ispraviti sve utvrđene razlike.

               (1)  Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (SL L 412, 30.12.2006., str. 1.).

               (2)  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.).

               (3)  Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (SL L 170, 12.5.2021., str. 1.).

               (4)  Uredba Vijeća (Euratom) 2021/765 od 10. svibnja 2021. o uspostavi Programa za istraživanja i osposobljavanje Europske zajednice za atomsku energiju za razdoblje 2021.–2025. kojim se nadopunjuje Okvirni program za istraživanja i inovacije Obzor Europa te o stavljanju izvan snage Uredbe (Euratom) 2018/1563 (SL L 167I, 12.5.2021., str. 81.).

               (5)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

               (6)  Osim EUSPA-e (bivša GSA), EIT-a, zajedničkih poduzeća.

               (7)  Odluka Komisije C(2018) 5120 final od 3. kolovoza 2018. o unutarnjim pravilima o izvršenju općeg proračuna Europske unije (odjeljak Europske komisije) na znanje odjelima Komisije, Prilog 15. – Povelja financijskih izvršitelja, dio 3. – Povelja o zadaćama i odgovornostima računovodstvenog službenika Komisije.

               (8)  Podrazumijeva se da upravljanje imovinom Mehanizma uključuje preuzimanje rizika ulaganja za proračun Unije, što znači da povrat ulaganja može biti negativan ili pozitivan, ovisno o budućim uvjetima i ponašanju na tržištu.

               (9)  Osim programa aktivnosti Marie Skłodowska-Curie u okviru Obzora Europa.

               (10)  Svako upućivanje na nalog za plaćanje u ovom Prilogu automatski uključuje i zahtjeve za plaćanje povezane s njim.

               (11)  Zajednička poduzeća i druga tijela za financiranje osiguravaju da njihov računovodstveni službenik izvrši nalog za plaćanje.

               (12)  GSA, EIT, zajednička poduzeća i druga relevantna tijela za financiranje prenose doprinose Mehanizmu izravno u računovodstveni sustav „GF01”.

               (13)  ABAC (računovodstvo nastanka poslovnog događaja) kratica je za informatički financijski sustav Europske komisije.

               (14)  SAP utvrđuje računovodstveni modul u ABAC-u.

               (15)  Trajanje djelovanja utvrđuje se u sporazumu o dodjeli bespovratnih sredstava.

               (16)  Kako je određeno Uredbom (EU) 2015/848 Europskog parlamenta i Vijeća od 20. svibnja 2015. o postupku u slučaju nesolventnosti (SL L 141, 5.6.2015., str. 19.).

               (17)  Za koordinatora to obuhvaća dio primljenih sredstava povezanih s njegovim troškovima, a ne za neraspodjelu pretfinanciranja/međuplaćanja članovima konzorcija.

               (18)  Za djelovanja u okviru Obzora 2020. i Obzora Europa, ako je primjenjivo na temelju sporazuma o bespovratnim sredstvima.

               (19)  Odredbe unutarnjeg postupka za povrat potraživanja koja proizlaze iz izravnog upravljanja i povrat novčanih kazni, jednokratnih iznosa i novčanih sankcija na temelju Ugovorâ (Odluka C(2018/5119) final od 3. kolovoza 2018.).

               (20)  Odluka Komisije C(2018) 5119 final od 3. kolovoza 2018. o odredbama unutarnjeg postupka za povrat potraživanja koja proizlaze iz izravnog upravljanja i povrat novčanih kazni, jednokratnih iznosa i novčanih sankcija na temelju Ugovorâ.


title: Odluka Vijeća (EU) 2021/2271 od 11. listopada 2021. o stajalištu koje treba zauzeti u ime Europske unije na sedmom zasjedanju sastanka stranaka Aarhuške konvencije u pogledu predmeta o usklađenosti ACCC/C/2008/32, ACCC/C/2015/128, ACCC/C/2013/96, ACCC/C/2014/121 i ACCC/C/2010/54

text:
                  21.12.2021

                  HR

                  Službeni list Europske unije

                  L 457/6

         ODLUKA VIJEĆA (EU) 2021/2271
         od 11. listopada 2021.
         o stajalištu koje treba zauzeti u ime Europske unije na sedmom zasjedanju sastanka stranaka Aarhuške konvencije u pogledu predmeta o usklađenosti ACCC/C/2008/32, ACCC/C/2015/128, ACCC/C/2013/96, ACCC/C/2014/121 i ACCC/C/2010/54
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Konvencija Gospodarske komisije Ujedinjenih naroda za Europu (UNECE) o pristupu informacijama, sudjelovanju javnosti u odlučivanju i pristupu pravosuđu u pitanjima okoliša („Aarhuška konvencija”) (1) odobrena je 17. veljače 2005., u ime Europske zajednice, Odlukom Vijeća 2005/370/EZ (2).

                     (2)

                     Unija je provela obveze iz Aarhuške konvencije u pogledu svojih institucija i tijela ponajprije Uredbom (EZ) br. 1367/2006 Europskog parlamenta i Vijeća (3).

                     (3)

                     Na temelju članka 15. Aarhuške konvencije osnovan je Odbor za praćenje usklađenosti s Aarhuškom konvencijom („Odbor za usklađenost”). Odbor za usklađenost nadležan je za preispitivanje usklađenosti stranaka Aarhuške konvencije s njihovim obvezama na temelju te konvencije.

                     (4)

                     Na sedmom zasjedanju sastanka stranaka Aarhuške konvencije („sastanak stranaka”) od 18. do 20. listopada 2021. treba se donijeti odluka VII/8f koja se odnosi na usklađenost Unije s njezinim obvezama na temelju Aarhuške konvencije („odluka VII/8f”), što posebice uključuje nalaze i preporuke Odbora za usklađenost u predmetima ACCC/C/2008/32 i ACCC/C/2015/128. odlukom VII/8f obuhvaćeni su i nalazi Odbora za usklađenost u predmetima ACCC/C/2013/96 i ACCC/C/2014/121 te u izvješću o provedbi zahtjeva ACCC/M/2017/3 u vezi s odlukom V/9 g (predmet ACCC/C/2010/54).

                     (5)

                     Nalazi u predmetima ACCC/C/2008/32, ACCC/C/2015/128, ACCC/C/2013/96 i ACCC/C/2014/121 podnijet će se u obliku odluke VII/8f, čime bi ti nalazi dobili status službenog tumačenja Aarhuške konvencije te postali obvezujući za stranke Aarhuške konvencije i tijela Aarhuške konvencije.

                     (6)

                     Odbor za usklađenost je 17. ožujka 2017. Uniji dostavio svoje nalaze u predmetu ACCC/C/2008/32 u pogledu pristupa pravosuđu na razini Unije. Odbor za usklađenost je u točki 123. nalaza utvrdio da se „dotična stranka ne pridržava članka 9. stavaka 3. i 4. Konvencije u odnosu na pristup pravosuđu za javnost jer se ni Aarhuškom uredbom ni sudskom praksom Suda Europske unije ne provode niti poštuju obveze koje proizlaze iz tih stavaka”.

                     (7)

                     Izjavom koju je Unija dala pri potpisivanju i ponovila pri odobrenju Aarhuške konvencije tijela Aarhuške konvencije obaviještena su o tome da „[u]nutar institucionalnog i pravnog okvira Zajednice […] institucije Zajednice primjenjivat će Konvenciju u okviru svojih postojećih i budućih pravila o pristupu dokumentima i drugih relevantnih pravila iz prava Zajednice u području obuhvaćenom Konvencijom.”.

                     (8)

                     Postupkom upravnog nadzora na temelju Uredbe (EZ) br. 1367/2006 nadopunjuje se Unijin opći sustav sudskog preispitivanja kojim se javnosti omogućuje preispitivanje upravnih akata putem izravnog sudskog pobijanja na razini Unije, i to na temelju članka 263. stavka 4. Ugovora o funkcioniranju Europske unije (UFEU) i, u skladu s člankom 267. UFEU-a, putem zahtjevâ za prethodnu odluku koji podnose nacionalni sudovi, a koji čine sastavni dio Unijina sustava na temelju Ugovorâ. Ovlast nacionalnih sudova da Sudu Europske unije podnesu zahtjev za prethodnu odluku na temelju članka 267. UFEU-a ima ključnu ulogu u tom sustavu. Na temelju članka 267. UFEU-a nacionalni sudovi država članica sastavni su dio Unijinog sustava sudske zaštite kao redovni sudovi prava Unije (4).

                     (9)

                     Uzimajući u obzir zabrinutost koju je Odbor za usklađenost iznio u predmetu ACCC/C/2008/32, Komisija je 14. listopada 2020. podnijela prijedlog Uredbe Europskog parlamenta i Vijeća o izmjeni Uredbe (EZ) br. 1367/2006 („izmjena Uredbe (EZ) br. 1367/2006”). Suzakonodavci su o izmjeni Uredbe (EZ) br. 1367/2006 postigli politički dogovor 12. srpnja 2021. Izmjenom Uredbe (EZ) br. 1367/2006 osigurat će se da je pravo Unije usklađeno s odredbama Aarhuške konvencije o pristupu pravosuđu u pitanjima okoliša na način koji je u skladu s temeljnim načelima prava Unije i njezinim sustavom sudskog preispitivanja.

                     (10)

                     Komisija je obavijestila Odbor za usklađenost o pojedinostima političkog dogovora o izmjeni Uredbe (EZ) br. 1367/2006 te je Odboru za usklađenost dostavila pročišćenu verziju teksta te izmjene. Nadalje, Komisija je obavijestila Odbor za usklađenost o daljnjim koracima u zakonodavnom postupku i o tome da se očekuje da će izmjena Uredbe (EZ) br. 1367/2006 stupiti na snagu najkasnije početkom studenoga 2021. Stoga bi odlukom VII/8f trebalo pozdraviti mjere koje će biti uvedene izmjenom Uredbe (EZ) br. 1367/2006 i napomenuti da će se njima, kad izmjena Uredbe (EZ) br. 1367/2006 stupi na snagu, u potpunosti odgovoriti na nalaze Odbora za usklađenost u predmetu ACCC/C/2008/32.

                     (11)

                     Odbor za usklađenost je 17. ožujka 2021. Uniji dostavio svoje nalaze u predmetu ACCC/C/2015/128. Odbor za usklađenost utvrdio je da je Unija prekršila Aarhušku konvenciju jer javnosti nije omogućila pristup upravnim ili sudskim postupcima za osporavanje odluka o mjerama državne potpore koje donosi Komisija.

                     (12)

                     Uvažavajući zabrinutost i nalaze Odbora za usklađenost u predmetu ACCC/C/2015/128, Komisija je kao dio kompromisa koji je doveo do političkog dogovora o izmjeni Uredbe (EZ) br. 1367/2006 dala izjavu u kojoj se obvezala da će „analizirati implikacije nalazâ i procijeniti mogućnosti koje joj stoje na raspolaganju. Komisija će tu procjenu dovršiti i objaviti do kraja 2022. Komisija će do kraja 2023., prema potrebi, predstaviti mjere za rješavanje tog pitanja s obzirom na obveze EU-a i njegovih država članica na temelju Aarhuške konvencije i uzimajući u obzir odredbe prava Unije koje se odnose na državne potpore.”.

                     (13)

                     Unija bi trebala priopćiti da se Komisija obvezala analizirati implikacije nalazâ Odbora za usklađenost, procijeniti mogućnosti koje joj stoje na raspolaganju, dovršiti i objaviti procjenu i, prema potrebi, predstaviti mjere za rješavanje pitanja koje je istaknuo Odbor za usklađenost, unutar rokova navedenih u izjavi i uzimajući pritom u obzir odredbe prava Unije koje se odnose na državne potpore. Stoga bi Unija trebala potvrditi nalaze Odbora za usklađenost u predmetu ACCC/C/2015/128 i na sastanku stranaka predložiti da se donošenje stajališta o tim nalazima odgodi za sljedeće zasjedanje sastanka stranaka, umjesto da se ti nalazi podrže. U slučaju da druge stranke Aarhuške konvencije ne prihvate stajalište Unije u kojem se potvrđuju nalazi Odbora za usklađenost u predmetu ACCC/C/2015/128, Unija bi trebala predložiti da se o dijelu odluke VII/8f koji se odnosi na predmet ACCC/C/2015/128 odlučuje odvojeno te bi Unija trebala odbiti donošenje tog dijela odluke VII/8f s ciljem odgode donošenja odluke Odbora za usklađenost o tim nalazima. U slučaju da ne bude moguće odlučivati odvojeno o tom dijelu odluke VII/8f, nakon što je u tu svrhu iskoristila sva sredstva i kao krajnju mjeru, Unija bi trebala zauzeti stajalište da se donošenje odluke VII/8f u cijelosti odgodi za sljedeće zasjedanje sastanka stranaka.

                     (14)

                     Nalazi Odbora za usklađenost u predmetu ACCC/C/2013/96 odnose se na usklađenost Unije u vezi s popisom „Projekata od zajedničkog interesa” koji je donijela Komisija.

                     (15)

                     Nalazi Odbora za usklađenost u predmetu ACCC/C/2014/121 odnose se na usklađenost Unije u vezi s ponovnim razmatranjem ili ažuriranjem dozvola na temelju Direktive 2010/75/EU Europskog Parlamenta i Vijeća (5).

                     (16)

                     Nalazi Odbora za usklađenost u izvješću o provedbi zahtjeva ACCC/M/2017/3 odnose se na daljnje postupanje u vezi s odlukom V/9 g (predmet ACCC/C/2010/54, podržan na sastanku stranaka iz 2014.).

                     (17)

                     Primjereno je utvrditi stajalište koje treba zauzeti u ime Unije na sedmom sastanku stranaka jer će odluka VII/8f biti obvezujuća za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na sedmom zasjedanju sastanka stranaka Aarhuške konvencije („sastanak stranaka”) u odnosu na odluku VII/8f koja se odnosi na usklađenost Unije s njezinim obvezama na temelju Aarhuške konvencije („odluka VII/8f”) u pogledu predmeta ACCC/C/2008/32 jest da se prihvati odluka VII/8f te podrže nalazi i preporuke Odbora za usklađenost. Međutim, Unija bi trebala osigurati da se u toj odluci u obzir uzmu sljedeće točke:

                        —

                        u odluci VII/8f bi trebalo pozdraviti to da je Unija poduzela sve potrebne korake kako bi se osigurala usklađenost s nalazima Odbora za usklađenost, i

                        —

                        u odluci VII/8f se potvrđuje da će Unija, nakon što izmjena Uredbe (EZ) br. 1367/2006 stupi na snagu, u potpunosti ispuniti preporuke Odbora za usklađenost u odnosu na predmet ACCC/C/2008/32.

                  Unija u izjavi o odluci VII/8f u pogledu predmeta ACCC/C/2008/32 ističe središnju ulogu nacionalnih sudova Unije kao redovnih sudova prava Unije i sustav prethodne odluke na temelju članka 267. UFEU-a kao valjano sredstvo pravne zaštite.

            Članak 2.

               1.   Stajalište koje treba zauzeti u ime Unije na sedmom zasjedanju sastanka stranaka u odnosu na odluku VII/8f u pogledu predmeta ACCC/C/2015/128 jest da se ne podrže nalazi Odbora za usklađenost i da se umjesto toga potvrde zabrinutost i nalazi Odbora za usklađenost te predloži odgoda donošenja stajališta o nalazima u tom predmetu za naredno zasjedanje sastanka stranaka.

               2.   Kako bi opravdala zahtjev za tom odgodom i dokazala svoju spremnost da bez odlaganja poduzme daljnje korake u vezi s nalazima Odbora za usklađenost u predmetu ACCC/C/2015/128, Unija priopćuje da je u kontekstu zakonodavnog postupka koji se odnosi na izmjenu Uredbe (EZ) br. 1367/2006 Komisija dala izjavu u kojoj:

                           —

                           navodi da trenutačno analizira implikacije nalazâ i procjenjuje mogućnosti koje joj stoje na raspolaganju,

                           —

                           obvezuje se dovršiti i objaviti tu procjenu do kraja 2022.,

                           —

                           obvezuje se do kraja 2023., prema potrebi, predstaviti mjere za rješavanje tog pitanja s obzirom na obveze Unije i njezinih država članica na temelju Aarhuške konvencije i uzimajući u obzir odredbe prava Unije koje se odnose na državne potpore.

                     Izjava Komisije daje se na uvid drugim strankama Aarhuške konvencije i Odboru za usklađenost uoči sedmog zasjedanja sastanka stranaka.

               3.   U slučaju da druge stranke Aarhuške konvencije ne prihvate stajalište zauzeto u ime Unije u predmetu ACCC/C/2015/128 iz stavka 1. ovog članka, stajalište koje treba zauzeti u ime Unije na sedmom zasjedanju sastanka stranaka u odnosu na odluku VII/8f u pogledu predmeta ACCC/C/2015/12 jest da se, umjesto toga, o dijelu odluke VII/8f koji se odnosi na predmet ACCC/C/2015/128 odlučuje odvojeno i da se odbije donošenje dijela odluke VII/8f koji se odnosi na predmet ACCC/C/2015/128 s ciljem odgode donošenja odluke Odbora za usklađenost o tim nalazima do sljedećeg zasjedanja sastanka stranaka.

               4.   Ako unatoč intenzivnim savjetovanjima s Uredom Aarhuške konvencije i drugim strankama Aarhuške konvencije nije moguće odlučivati odvojeno o dijelu odluke VII/8f koji se odnosi na predmet ACCC/C/2015/128 i odgoditi donošenje odluke o tom predmetu, uz istodobno podržavanje onih dijelova odluke VII/8f koji se odnose na predmete ACCC/C/2008/32, ACCC/C/2013/96, ACCC/C/2014/121 i ACCC/C/2010/54, a Unija iz koordinacije na licu mjesta zaključi da su u tu svrhu iskorištena sva sredstva, stajalište koje treba zauzeti u ime Unije na sedmom zasjedanju sastanka stranaka u odnosu na odluku VII/8f u pogledu predmeta ACCC/C/2015/128 jest da se, kao krajnja mjera, donošenje odluke VII/8f u cijelosti odgodi za sljedeće zasjedanje sastanka stranaka.

            Članak 3.
            Stajalište koje treba zauzeti u ime Unije na sedmom zasjedanju sastanka stranaka u odnosu na odluku VII/8f u pogledu predmeta ACCC/C/2013/96 i ACCC/C/2014/121 te zahtjeva ACCC/M/2017/3 u vezi s odlukom V/9 g (predmet ACCC/C/2010/54) jest da se podrže nalazi i preporuke Odbora za usklađenost u odluci VII/8f.

            Članak 4.
            Predstavnici Unije, uz savjetovanje s državama članicama, tijekom koordinacijskih sastanaka na licu mjesta i s obzirom na moguće pregovore o odluci VII/8f na sedmom zasjedanju sastanka stranaka, mogu bez daljnje odluke Vijeća dogovoriti manje izmjene stajališta iz članaka 1., 2. i 3.

            Članak 5.
            Ova Odluka stupa na snagu na dan donošenja.

            Sastavljeno u Luxembourgu 11. listopada 2021.

                  Za Vijeće

                  Predsjednik

               J. PODGORŠEK

            (1)  SL L 124, 17.5.2005., str. 4.

            (2)  Odluka Vijeća 2005/370/EZ od 17. veljače 2005. o zaključivanju, u ime Europske zajednice, Konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša (SL L 124, 17.5.2005., str. 1.).

            (3)  Uredba (EZ) br. 1367/2006 Europskog parlamenta i Vijeća od 6. rujna 2006. o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša na institucije i tijela Zajednice (SL L 264, 25.9.2006., str. 13.).

            (4)  Mišljenje Suda 1/09 (puni sastav) od 8. ožujka 2011., mišljenje doneseno na temelju članka 218. stavka 11. UFEU-a, ECLI:EU:C2011:123, točka 80.

            (5)  Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (SL L 334, 17.12.2010., str. 17.).


title: Odluka Vijeća (EU) 2021/2292 od 30. travnja 2021. o podnošenju, u ime Europske unije, prijedloga odluke Izvršnog tijela o metodologiji za ažuriranja kako bi se uzele u obzir promjene članstva u Uniji s obzirom na 41. zasjedanje Izvršnog tijela Konvencije o dalekosežnom prekograničnom onečišćenju zraka i o stajalištu koje treba zauzeti u ime Unije na tom zasjedanju

text:
                  22.12.2021

                  HR

                  Službeni list Europske unije

                  L 458/512

         ODLUKA VIJEĆA (EU) 2021/2292
         od 30. travnja 2021.
         o podnošenju, u ime Europske unije, prijedloga odluke Izvršnog tijela o metodologiji za ažuriranja kako bi se uzele u obzir promjene članstva u Uniji s obzirom na 41. zasjedanje Izvršnog tijela Konvencije o dalekosežnom prekograničnom onečišćenju zraka i o stajalištu koje treba zauzeti u ime Unije na tom zasjedanju
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Protokol o suzbijanju zakiseljavanja, eutrofikacije i prizemnog ozona iz 1999. uz Konvenciju o dalekosežnom prekograničnom onečišćenju zraka, kako je izmijenjen 4. svibnja 2012. („izmijenjeni Protokol iz Göteborga”) Unija je odobrila Odlukom Vijeća (EU) 2017/1757 (1) te je stupio na snagu 7. listopada 2019.

                     (2)

                     Na 36. zasjedanju Izvršnog tijela Konvencije o dalekosežnom prekograničnom onečišćenju zraka („Konvencija”) stranke Konvencije pozvale su Uniju i njezine države članice da predlože metodologiju za prilagodbu gornjih graničnih vrijednosti emisija Unije u tablici 1. Priloga II. izvornom Protokolu iz Göteborga kako je donesen 1999., kako bi se uzele u obzir promjene članstva u Uniji.

                     (3)

                     Na 37. zasjedanju Izvršnog tijela Konvencije Odlukom 2017/3 Izvršnog tijela donesena je odluka koju su predložile Unija i njezine države članice.

                     (4)

                     Metodologija za ažuriranje vrijednosti za Uniju utvrđena u tablicama od 2. do 6. Priloga II. izmijenjenom Protokolu iz Göteborga koja se temelji isključivo na matematičkom izračunu, pri čemu se upotrebljavaju samo informacije koje su već navedene u tim tablicama kako bi se uzele u obzir promjene članstva u Uniji, potrebna je kako bi se takve promjene točno prikazale s obzirom na preispitivanje usklađenosti Unije s obvezama iz izmijenjenog Protokola iz Göteborga. To se ne odnosi ni na jednu prilagodbu nacionalnih gornjih graničnih vrijednosti emisija ili nacionalnih obveza u pogledu smanjenja emisija u tablicama iz Priloga II. izmijenjenom Protokolu iz Göteborga.

                     (5)

                     Nakon što Izvršno tijelo Konvencije donese metodologiju za ažuriranja, Komisija bi u ime Unije izvršnom tajniku Gospodarske komisije Ujedinjenih naroda za Europu trebala dostaviti potrebne ažurirane podatke na temelju te metodologije kako bi se uzele u obzir promjene članstva u Uniji nakon donošenja izmijenjenog Protokola iz Göteborga. Komisija bi na sličan način trebala dostaviti sve potrebne ažurirane podatke u slučaju naknadnih promjena članstva u Uniji.

                     (6)

                     Primjereno je utvrditi stajalište koje treba zauzeti u ime Unije u okviru Izvršnog tijela Konvencije jer će odluka Izvršnog tijela biti obvezujuća za Uniju,

               DONIJELO JE OVU ODLUKU:

            Članak 1.

               1.   Na 41. zasjedanju Izvršnog tijela Konvencije Unija nastoji ostvariti cilj uspostavljanja metodologije kojom će se omogućiti ažuriranje referentnih vrijednosti emisija i obveza Unije u pogledu smanjenja emisija navedenih u tablicama od 2. do 6. Priloga II. izmijenjenom Protokolu iz Göteborga koja se temelji isključivo na matematičkom izračunu, pri čemu se upotrebljavaju samo informacije koje su već navedene u tim tablicama, kako bi se osiguralo da se vrijednosti za Uniju u tim tablicama mogu ažurirati kako bi točno prikazale ukupan zbroj referentnih vrijednosti emisija država članica i njihovih obveza u pogledu smanjenja emisija, slijedom promjena članstva u Uniji.

               2.   S obzirom na 41. zasjedanje Izvršnog tijela Konvencije te kako bi se postigao cilj utvrđen u stavku 1., Unija podnosi prijedlog potrebne metodologije (2).

               3.   Komisija, u ime Unije, dostavlja taj prijedlog Tajništvu Konvencije.

            Članak 2.

               1.   Unija može poduprijeti izmjene koje predlože druge stranke Konvencije pod uvjetom da doprinose postizanju ciljeva Unije navedenih u članku 1.

               2.   Ako druge stranke Konvencije predlože da se u odluci Izvršnog tijela kao pravna osnova upotrijebi članak 13. stavak 2. Protokola iz Göteborga, Unija može prihvatiti taj prijedlog i sudjelovati u pregovorima u tom pogledu.

               3.   Ako druge stranke Konvencije zatraže da se postupak za podnošenje ažuriranih vrijednosti za Uniju uskladi s postupkom utvrđenim u članku 13. stavcima 4. i 5. Protokola iz Göteborga, Unija može predložiti pojednostavljeni postupak.

            Članak 3.
            S obzirom na razvoj događaja na 41. zasjedanju Izvršnog tijela Konvencije, predstavnici Unije mogu se uz savjetovanje s državama članicama, tijekom koordinacijskih sastanaka na licu mjesta, dogovoriti o doradi stajališta utvrđenog u člancima 1. i 2. bez daljnje odluke Vijeća.

            Članak 4.
            Nakon što Izvršno tijelo Konvencije donese metodologiju kojom se omogućuju ažuriranja iz članka 1. stavka 1., Komisija u ime Unije dostavlja potrebne ažurirane podatke na temelju te metodologije.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 30. travnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (EU) 2017/1757 od 17. srpnja 2017. o prihvatu, u ime Europske unije, izmjene Protokola iz 1999. o suzbijanju zakiseljavanja, eutrofikacije i prizemnog ozona uz Konvenciju o dalekosežnom prekograničnom onečišćenju zraka iz 1979. godine (SL L 248, 27.9.2017., str. 3.).

            (2)  Vidjeti dokument ST 7683/21 na http://register.consilium.europa.eu.


title: Odluka Vijeća (EU) 2021/2293 od 20. prosinca 2021. o stajalištu koje treba zauzeti u ime Unije u okviru Vijeća za partnerstvo osnovanog Sporazumom o trgovini i suradnji s Ujedinjenom Kraljevinom u pogledu produljenja odstupanja od obveze brisanja podataka iz evidencije podataka o putnicima nakon njihova izlaska iz Ujedinjene Kraljevine

text:
                  22.12.2021

                  HR

                  Službeni list Europske unije

                  L 458/514

         ODLUKA VIJEĆA (EU) 2021/2293
         od 20. prosinca 2021.
         o stajalištu koje treba zauzeti u ime Unije u okviru Vijeća za partnerstvo osnovanog Sporazumom o trgovini i suradnji s Ujedinjenom Kraljevinom u pogledu produljenja odstupanja od obveze brisanja podataka iz evidencije podataka o putnicima nakon njihova izlaska iz Ujedinjene Kraljevine
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. stavak 2. i članak 87. stavak 2. točku (a) u vezi s člankom 218. stavkom 9.,
         uzimajući u obzir Odluku Vijeća (EU) 2021/689 od 29. travnja 2021. o sklapanju, u ime Unije, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (1),
         uzimajući u obzir prijedlog Europske komisije,
         budući da:

                     (1)

                     Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (2) („Sporazum o trgovini i suradnji”) utvrđuju se pravila na temelju kojih se podaci iz evidencije podataka o putnicima („PNR”) mogu prenositi nadležnom tijelu Ujedinjene Kraljevine te na temelju kojih ih to tijelo može obrađivati i upotrebljavati za letove između Unije i Ujedinjene Kraljevine, kao i posebne zaštitne mjere za te situacije.

                     (2)

                     U dijelu trećem glavi III. Sporazuma o trgovini i suradnji utvrđuju se pravila na temelju kojih se podaci iz PNR-a mogu prenositi nadležnom tijelu Ujedinjene Kraljevine te na temelju kojih ih to tijelo može obrađivati i upotrebljavati za letove između Unije i Ujedinjene Kraljevine, kao i posebne zaštitne mjere za te situacije.

                     (3)

                     Člankom 552. stavkom 4. Sporazuma o trgovini i suradnji predviđa se da Ujedinjena Kraljevina briše podatke iz PNR-a o putnicima nakon njihova izlaska iz zemlje, osim ako je procjenom rizika utvrđena potreba da se ti podaci iz PNR-a zadrže.

                     (4)

                     Člankom 552. stavkom 11. Sporazuma o trgovini i suradnji predviđeno je da Ujedinjena Kraljevina može privremeno odstupiti od članka 552. stavka 4. Sporazuma o trgovini i suradnji u prijelaznom razdoblju dok ne provede tehničke prilagodbe u najkraćem mogućem roku. Tijekom tog prijelaznog razdoblja nadležno tijelo Ujedinjene Kraljevine sprečava upotrebu podataka iz PNR-a koji se trebaju izbrisati u skladu s člankom 552. stavkom 4. Sporazuma o trgovini i suradnji primjenjujući na te podatke iz PNR-a dodatne zaštitne mjere navedene u članku 552. stavku 11. točkama od (a) do (d) Sporazuma o trgovini i suradnji.

                     (5)

                     U članku 552. stavku 10. Sporazuma o trgovini i suradnji navodi se da se članak 552. stavak 11. Sporazuma o trgovini i suradnji primjenjuje zbog posebnih okolnosti zbog kojih Ujedinjena Kraljevina ne može izvršiti tehničke prilagodbe potrebne za pretvaranje sustava obrade podataka iz PNR-a koje je Ujedinjena Kraljevina upotrebljavala dok se na nju primjenjivalo pravo Unije u sustave koji bi omogućili brisanje podataka iz PNR-a u skladu s člankom 552. stavkom 4. Sporazuma o trgovini i suradnji.

                     (6)

                     Člankom 552. stavkom 13. Sporazuma o trgovini i suradnji predviđeno je da, ako posebne okolnosti iz članka 552. stavka 10. Sporazuma o trgovini i suradnji i dalje postoje, Vijeće za partnerstvo produljuje prijelazno razdoblje iz članka 552. stavka 11. Sporazuma o trgovini i suradnji za godinu dana.

                     (7)

                     Direktiva (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela (3) primjenjuje se unutar Unije u skladu s Ugovorima.

                     (8)

                     Ujedinjena Kraljevina je 1. listopada 2021. Posebnom odboru za suradnju u izvršavanju zakonodavstva i pravosudnu suradnju osnovanom Sporazumom o trgovini i suradnji podnijela procjenu iz članka 552. stavka 12. točke (b) Sporazuma o trgovini i suradnji.

                     (9)

                     Ujedinjena Kraljevina je u svojoj procjeni zaključila da posebne okolnosti iz članka 552. stavka 10. Sporazuma o trgovini i suradnji i dalje postoje, ukazujući na specifičnu situaciju s kojom se Ujedinjena Kraljevina suočava zbog toga što sustave obrade podataka iz PNR-a koji su konfigurirani kako bi se kao država članica uskladila sa zahtjevima iz prava Unije mora izmijeniti u sustav koji je konfiguriran kako bi bio u skladu sa zahtjevima iz Sporazuma o trgovini i suradnji u pogledu međunarodnih prijenosa podataka iz PNR-a iz Unije u treće zemlje. Ujedinjena Kraljevina opisala je napore koje je uložila kako bi svoje sustave obrade podataka iz PNR-a pretvorila u sustave koji bi omogućili brisanje podataka iz PNR-a u skladu s člankom 552. stavkom 4. Sporazuma o trgovini i suradnji. Ujedinjena Kraljevina navela je da provodi analizu pravnih, tehničkih i operativnih zahtjeva, uključujući funkcionalne i nefunkcionalne zahtjeve, u svrhu osiguravanja usklađenosti sustavâ Ujedinjene Kraljevine za obradu podataka iz PNR-a s člankom 552. stavkom 4. Sporazuma o trgovini i suradnji. U skladu s člankom 552. stavkom 13. Sporazuma o trgovini i suradnji Posebni odbor za suradnju u izvršavanju zakonodavstva i pravosudnu suradnju je 19. listopada 2021. razmotrio procjenu Ujedinjene Kraljevine.

                     (10)

                     Ujedinjena Kraljevina je 1. listopada 2021. Posebnom odboru za suradnju u izvršavanju zakonodavstva i pravosudnu suradnju podnijela i izvješće neovisnog upravnog tijela iz članka 552. stavka 12. točke (a) Sporazuma o trgovini i suradnji, uključujući prilog nadzornog tijela Ujedinjene Kraljevine iz članka 525. stavka 3. tog sporazuma o tome jesu li učinkovito primijenjene zaštitne mjere predviđene u članku 552. stavku 11. tog sporazuma.

                     (11)

                     U skladu s člankom 552. stavkom 13. Sporazuma o trgovini i suradnji Posebni odbor za suradnju u izvršavanju zakonodavstva i pravosudnu suradnju je 19. listopada 2021. razmotrio izvješće Ujedinjene Kraljevine. Tom je prilikom Ujedinjena Kraljevina izjavila da namjerava dopuniti prilog tom izvješću te da će to učiniti u studenome 2021. prije nego što Vijeće za partnerstvo donese odluku o produljenju prijelaznog razdoblja u skladu s člankom 552. stavkom 13. Sporazuma o trgovini i suradnji.

                     (12)

                     Stoga se smatra da posebne okolnosti iz članka 552. stavka 10. Sporazuma o trgovini i suradnji i dalje postoje te da bi u skladu s člankom 552. stavkom 13. Sporazuma o trgovini i suradnji Vijeće za partnerstvo trebalo produljiti prijelazno razdoblje iz članka 552. stavka 11. Sporazuma o trgovini i suradnji za godinu dana, do 31. prosinca 2022.

                     (13)

                     Sporazum o trgovini i suradnji obvezujući je za sve države članice na temelju Odluke (EU) 2021/689, čija je materijalnopravna osnova članak 217. UFEU-a.

                     (14)

                     Na temelju Odluke (EU) 2021/689 dio III. Sporazuma o trgovini i suradnji obvezujući je za Dansku i Irsku te one stoga sudjeluju u donošenju i primjeni ove Odluke kojom se provodi Sporazum o trgovini i suradnji,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća za partnerstvo u vezi s člankom 552. stavkom 13. Sporazuma o trgovini i suradnji jest složiti se da se za godinu dana, do 31. prosinca 2022., produlji prijelazno razdoblje tijekom kojeg Ujedinjena Kraljevina može odstupiti od obveze brisanja podataka iz PNR-a o putnicima nakon njihova izlaska iz Ujedinjene Kraljevine.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 20. prosinca 2021.

                  Za Vijeće

                  Predsjednik

               A. VIZJAK

            (1)  SL L 149, 30.4.2021., str. 2.

            (2)  SL L 149, 30.4.2021., str. 10.

            (3)  SL L 119, 4.5.2016., str. 132.


title: Odluka Vijeća (EU) 2021/2294 od 20. prosinca 2021. o imenovanju jednog člana i jednog zamjenika člana Odbora regija, koje je predložila Kraljevina Nizozemska

text:
                  22.12.2021

                  HR

                  Službeni list Europske unije

                  L 458/517

         ODLUKA VIJEĆA (EU) 2021/2294
         od 20. prosinca 2021.
         o imenovanju jednog člana i jednog zamjenika člana Odbora regija, koje je predložila Kraljevina Nizozemska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedlog nizozemske vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 10. prosinca 2019. donijelo Odluku (EU) 2019/2157 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (3)

                     Mjesto člana Odbora regija postalo je slobodno istekom nacionalnog mandata na temelju kojeg je za to mjesto predložen g. Andy DRITTY.

                     (4)

                     Nizozemska vlada predložila je g. Henka STAGHOUWERA, predstavnika regionalnog tijela koji je politički odgovoran izabranoj skupštini gedeputeerde provincie Groningen (član pokrajinskog izvršnog tijela Groningen), kao člana Odbora regija do 15. ožujka 2023.

                     (5)

                     Mjesto zamjenika člana Odbora regija postat će slobodno imenovanjem g. Henka STAGHOUWERA članom Odbora regija.

                     (6)

                     Nizozemska vlada predložila je g. Maartena VAN GAANS-GIJBELSA, predstavnika regionalnog tijela koji je politički odgovoran izabranoj skupštini gedeputeerde provincie Limburg (član pokrajinskog izvršnog tijela Limburg), kao zamjenika člana Odbora regija do 15. ožujka 2023.,

               DONIJELO JE OVU ODLUKU:

            Članak 1.
            Sljedeći predstavnici regionalnih tijela koji su politički odgovorni izabranoj skupštini imenuju se u Odbor regija do 15. ožujka 2023.:

                        (a)

                        kao član:

                                    —

                                    g. Henk STAGHOUWER, predstavnik regionalnog tijela koji je politički odgovoran izabranoj skupštini gedeputeerde provincie Groningen (član pokrajinskog izvršnog tijela Groningen)

                  i

                        (b)

                        kao zamjenik člana:

                                    —

                                    g. Maarten VAN GAANS-GIJBELS, gedeputeerde provincie Limburg (član pokrajinskog izvršnog tijela Limburg).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 20. prosinca 2021.

                  Za Vijeće

                  Predsjednik

               A. VIZJAK

            (1)  SL L 139, 27.5.2019., str. 13.

            (2)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).


title: Odluka (EU) 2021/2295 predstavnika vlada država članica od 21. prosinca 2021. o imenovanju sudaca Općeg suda

text:
                  22.12.2021

                  HR

                  Službeni list Europske unije

                  L 458/519

         ODLUKA (EU) 2021/2295 PREDSTAVNIKA VLADA DRŽAVA ČLANICA
         od 21. prosinca 2021.
         o imenovanju sudaca Općeg suda
         PREDSTAVNICI VLADA DRŽAVA ČLANICA EUROPSKE UNIJE,
         uzimajući u obzir Ugovor o Europskoj uniji, a posebno njegov članak 19.,
         uzimajući u obzir Ugovor o funkcioniranju Europske unije, a posebno njegove članke 254. i 255.,
         budući da:

                     (1)

                     Mandati dvadeset šest sudaca Općeg suda istječu 31. kolovoza 2022. Potrebno je provesti imenovanja za popunjavanje tih radnih mjesta za razdoblje od 1. rujna 2022. do 31. kolovoza 2028.

                     (2)

                     Predloženo je da se g. Lauriju MADISEU, g. Ikou NÕMMU, gđi Anni MARCOULLI, g. Savvasu S. PAPASAVVASU, gđi Tuuli PYNNÄ i g. Heikkiju KANNINENU produlji mandat kao sucima Općeg suda.

                     (3)

                     Osim toga, člankom 48. Protokola br. 3 o Statutu Suda Europske unije, kako je izmijenjen Uredbom (EU, Euratom) 2015/2422 Europskog parlamenta i Vijeća (1), predviđeno je da se Opći sud od 1. rujna 2019. sastoji od dvaju sudaca po državi članici. Člankom 2. točkom (c) te uredbe predviđeno je da mandat pet sudaca, od devet dodatnih sudaca koje se mora imenovati od 1. rujna 2019., završava 31. kolovoza 2025.

                     (4)

                     G. Damjan KUKOVEC predložen je kao kandidat za mjesto dodatnog suca Općeg suda.

                     (5)

                     Nadalje, u skladu s člankom 7. Protokola br. 3 o Statutu Suda Europske unije i slijedom imenovanja g. Anthonyja COLLINSA nezavisnim odvjetnikom Suda potrebno je imenovati suca Općeg suda za preostalo vrijeme trajanja mandata g. Anthonyja COLLINSA, to jest do 31. kolovoza 2025.

                     (6)

                     Gđa Suzanne KINGSTON predložena je kao kandidatkinja za upražnjeno radno mjesto.

                     (7)

                     U skladu s člankom 7. Protokola br. 3 o Statutu Suda Europske unije i slijedom imenovanja g. Dimitriosa GRATSIASA sucem Suda potrebno je imenovati suca Općeg suda za preostalo vrijeme trajanja mandata g. Dimitriosa GRATSIASA, to jest do 31. kolovoza 2022.

                     (8)

                     G. Janis DIMITRAKOPULOS predložen je kao kandidat za upražnjeno radno mjesto.

                     (9)

                     Odbor osnovan člankom 255. Ugovora o funkcioniranju Europske unije dao je povoljno mišljenje o prikladnosti navedenih kandidata za obnašanje dužnosti suca Općeg suda,

               DONIJELI SU OVU ODLUKU:

            Članak 1.
            Sucima Općeg suda za razdoblje od 1. rujna 2022. do 31. kolovoza 2028. imenuju se:

                        —

                        g. Lauri MADISE,

                        —

                        g. Iko NÕMM,

                        —

                        gđa Anna MARCOULLI,

                        —

                        g. Savvas S. PAPASAVVAS,

                        —

                        gđa Tuula PYNNÄ,

                        —

                        g. Heikki KANNINEN.

            Članak 2.
            Sucima Općeg suda za razdoblje od datuma stupanja na snagu ove Odluke do 31. kolovoza 2025. imenuju se:

                        —

                        g. Damjan KUKOVEC,

                        —

                        gđa Suzanne KINGSTON.

            Članak 3.
            G. Janis DIMITRAKOPULOS imenuje se sucem Općeg suda za razdoblje od datuma stupanja na snagu ove Odluke do 31. kolovoza 2022.

            Članak 4.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. prosinca 2021.

                  Predsjednik

               I. JARC

            (1)  Uredba (EU, Euratom) 2015/2422 Europskog parlamenta i Vijeća od 16. prosinca 2015. o izmjeni Protokola br. 3 o Statutu Suda Europske unije (SL L 341, 24.12.2015., str. 14.).